El Conservatori de Llíria arranca el curs 2021-2022
04 de octubre de 2021

El Conservatori Professional de Música de Llíria arranca el curs 2021-2022, amb una nova imatge corporativa i acompanyat d'un model d'ensenyament que, tal com indica el regidor d'Ensenyaments Artístics, Paco García, “continuarà donant la  màxima prioritat a la seguretat sanitària de totes les persones usuàries del centre com a mesura de prevenció”.

García, a més, ha relatat algunes de les novetats que portarà este nou curs, com “l'assistència de públic en les audicions o els horaris lectius matinals”. Encara així, algunes  de les propostes implementades a causa de la pandèmia també es mantindran per a oferir  un servei molt més complet a l'alumnat, com la plataforma educativa de G Suite amb importants eines tecnològiques o la retransmissió de les audicions i concerts pel canal de YouTube del centre.

“Des de l'Ajuntament de Llíria i l'equip docent del Conservatori volem, a més, agrair a les famílies el suport que demostrat, una vegada més, amb la dificultat afegida de la conciliació d'horaris, donades les restriccions sanitàries necessàries, que a vegades ens limiten respecte al ràtio oferit”, ha explicat l'edil.

Amb el compromís que el nou curs siga tan segur com l'anterior, el Conservatori de  Llíria, a més, afronta enguany amb les possibilitats d'aprenentatge internacional que ofereix  el programa Erasmus Plus, que permetrà a l'alumnat desenvolupar els seus estudis musicals de manera temporal en altres centres d'Europa durant almenys els pròxims set anys, i una àmplia programació de noves activitats i masterclass amb professionals de reconeguda reputació “que esperem que ajuden a perfeccionar i enriquir la formació que s'imparteix en ell”.

Finalment, Paco García també ha volgut destacar que el Conservatori de Llíria “estrena la seua nova imatge corporativa, tant en la senyalística de les aules i espais comuns, com en el logotip que a partir d'ara acompanyarà als escrits i documentació del centre, al costat dels distintius de l'Ajuntament de Llíria i de Ciutat Creativa de la Música per la UNESCO”.